**ПРИОРИТЕТ 3: ДИГИТАЛНА ТРАНСФОРМАЦИЯ И ЕЛЕКТРОННО УПРАВЛЕНИЕ**

**Дефиниране и същност на приоритета. Теза**

**Причини за приоритизиране**

В рамките на четвъртата индустриална революция дигиталната реорганизация на обществото и държавата е императив. Глобалната здравна пандемия е катализатор за процесите на цифровизация и ясно подчертава тяхната необходимост.

Дигиталната трансформация на българската държава е необходима за:

* Запазване и повишаване на конкурентост на българската икономика
* Прозрачност при управлението
* Ефективно работещ държавен апарат
* Висока информираност при взимане на решения
* Гражданско включване
* Удобство за граждани и бизнес

**Фокус сектори**

Островните елементи на цифровизацията са:

* Изграждането на всички необходими инфраструктурни обекти
* Пълната цифровизация на всички ключови регистри
* Електронното предоставяне на всички административни услуги
* Благоприятна среда за частния ИКТ сектор и активно взаимодействие между държава и частен сектор
* Инвестиция в образование и дигитална грамотност на цялото общество с значителен фокус върху служителите в публичната администрация.

**Потенциални партньори**

Процесът по създаване на иновации е групово усилие и затова предлагаме в детайлизирането на този приоритет да бъдат поканени:

* Естонската академия за електронно управление (eGA)
* Създаване на активен съвет за електронно управление към Министерския съвет за комуникиране и валидиране на политиките за електронно управление
* Българската стартъп асоциация (BESCO)
* Българска асоциация по информационни технологии (БАИТ)
* Представители на академичната общност

**Инициативи и проекти, които следва да бъдат подкрепени**

Задължително условие за качествено осъществяването на дигитален преход е създаването на интегрирана стратегия за това с ясно разчертани и предварително записани цели, ключови индикатори и срокове. Всеки един проект трябва да бъде реализиран в рамките на тази стратегия и неговото въздействие трябва да бъде оценено.

Проекти, които предлагаме за стратегическа финансова помощ с ресурс от Плана за Възстановяване и Устойчивост:

* Интегриране на Национална схема за електронна идентификация с всички държавни системи и персонализацията й в българските документи за самоличност
* Дигитализиране на информационните масиви в администрацията, съдържащи регистрови данни, дигитализиране на хартиени масиви на Имотния регистър, на Агенция по геодезия, картография и кадастър, Гражданска регистрация и административно обслужване, МЗ, НЗОК, НОИ, областни и общински администрации
* Изграждането на звена за управление на проекти в първостепенни разпоредители с бюджет, които да гарантират за качество на приеманите софтуерни системи с цел следване на добри практики, технологична неутралност, информационна сигурност, отворен код, отворени данни и др.
* Изграждане нови системи и надграждане на ключови съществуващи системи с отворени интерфейси за машинна комуникация, които да гарантират предоставяне на всяка административна услуга по електронен път (Електронно здравеопазване, правосъдие, полиция и всякакъв вид административни услуги).
* Въвеждане в експлоатация на два облачни центъра за данни с възможност всяка администрация да ползва необходимите ѝ информационни ресурси и мигриране на основни системи и регистри въз основа на рисков анализ и определяне на приоритети.
* Създаването на национална координационно-организационна мрежа за киберсигурност със съответните механизми, процеси и техническа платформа за мониторинг на състоянието на критичните комуникационно-информационни инфраструктури
* Изграждане на сигурна широколентова мобилна свързаност на базата на детайлен предварителен анализ за настоящото състояние и необходимостта за развитие на базата на стратегическите цели и ключови индикатори
* Създаване на обучителни програма за държавната администрация, която значително да повиши нивата на експертиза

**Връзка със съществуващия национален План за възстановяване и устойчивост**

В рамките на последната версия на Плана за възстановяване и устойчивост на българското правителство, проектите са разделени между стълбовете – „Свързана България“ (цифрова свързаност), „Справедлива България“, „Зелена България“. Нашето предложение е реорганизация на проектите в рамките на един стълб – „Иновативна България“. Причината се корени в това, че изграждането на необходимата инфраструктура за дигитализация трябва да бъде в рамките на една интегрирана стратегия за дигитализация с цели, срокове и ключови показатели.